VSA-ruimtevlugte ‘onwaarskynlik’ teen 2017Foto: Pixabay, Wiki Images Planne dat die VSA, met die hulp van private kontrakteurs, reeds teen 2017 weer bemande ruimtevlugte sal kan onderneem, blyk onwaarskynlik te wees. Dit volg nadat NASA se inspekteur-generaal die afgelope week in ŉ verklaring gesê het dat bemande ruimtevlugte vir die VSA waarskynlik nie voor die einde van 2018 sal kan plaasvind nie. Dié verwikkelinge word toegeskryf aan die ontploffing van die SpaceX-vuurpyl die afgelope Vrydag. Die vuurpyl het op 2 September 2016 net voor lansering by Cape Canaveral ontplof. Aldus die verklaring sal verskeie vertragings aan Nasa se kant ook daartoe lei dat ruimtevlugte tot en met 2018 herskeduleer moet word. Die VSA moes intussen al $3,4 miljard aan Rusland betaal om Amerikaanse ruimtereisigers na die Internasionale Ruimtestasie te neem. Indien die oorspronklike teikendatum vir bemande Amerikaanse ruimtereise teen 2015 behaal sou wees, sou die VSA na raming reeds ongeveer $1 miljard bespaar het. Bron: Christian Science Monitor Die ontploffing wat tydens SpaceX se lansering plaasgevind het (Foto: Christian Science Monitor)